Este bine ca fiecare carte să aibă o copertă sugestivă pentru conținutul său. A spune despre o carte că are coperta frumoasă sau urâtă este ca și cum ai spune despre… ținuta unei doamne că este frumoasă sau urâtă, adică este o chestiune de gust. O copertă îi place lui X, dar nu îi place lui Y.   Un lucru însă vă putem spune, după publicarea și vânzarea a peste 2000 de titluri, în peste 25 de ani de activitate editorială: ceea ce vinde cartea este CONȚINUTUL său. Nu coperta, nu hârtia din interior, nu cartonul din care este făcută coperta. Dacă este relevant CONȚINUTUL și acesta „pică“ pe nevoia cititorului (-cumpărător), cartea se va vinde în tiraje consistente.   Nimeni nu cumpără o carte pentru a se uita la coperta sa, oricât de frumoasă ar fi aceasta. Da, o copertă te poate face să deschizi cartea, dar nu să o cumperi.